Clemens J. Setz

**Clemens Johann SETZ** (naskita la  en Graz); estas aŭstra verkisto kaj tradukisto. Dum ses jaroj li ankaŭ laboris pri projekto en kiu li pristudis planlingvojn kaj el kiu rezultis la libro *Die Bienen und das Unsichtbare* (La abeloj kaj la mondo ne videbla) en kiu li prilumas diversajn planlingvojn el literatura perspektivo.

## Vivo kaj verkoj 
Clemens J. Setz naskiĝis kaj vivas en Graz. En 2001 li ekstudis matematikon kaj la germanan lingvon en la Universitato de Graz por fariĝi instruisto. Tamen li ne finstudis.

Dum la studado Setz laboris interalie kiel tradukisto, kaj li publikigis poemojn kaj rakontojn en revuoj kaj antologioj. Li kunfondis la literaturan grupon *Plattform*.

En sia junaĝo Clemens Setz apenaŭ interesiĝis pri literaturo. Lian verkistan karieron ekigis legado de tekstoj de Ernst Jandl. En 2007 li publikigis sian unuan romanon *Söhne und Planeten* (Filoj kaj planedoj). De tiam aperis diversaj romanoj, rakontoj kaj poemoj, sed ankaŭ tradukoj liaj.

Clemens J. Setz hazarde malkovris versojn de la fama Esperanto-poeto William Auld. Li ekinteresiĝis pri Esperanto kaj tradukis verkojn de Auld en la germanan, ekzemple la 14-an ĉapitron el *La infana raso.*. Li priskribis la Esperanto-literaturon kiel *bela, riĉa paralela mondo kun propraj avangardoj, klasikaĵoj, ekstremuloj, geniuloj* ("Es ist eine schöne, reiche Parallelliteraturwelt mit eigenen Avantgarden, Klassikern, Ausreißern, Genies"), Esperante en BA33. Ĉe Esperantujo Setz ŝatis la fakton povi *aparteni al kulturo sen esti posedata de kulturo*.

### Esperanto 
Sub la titolo *Die Bienen und das Unsichtbare* (en Esperanto-traduko "*La abeloj kaj la mondo ne videbla*) li en 2020 verkis libron kiu estas fakte antologio de planlingvoj el literatura perspektivo (poetoj kaj poezio), triono pri Esperanto. Ĝi enhavas dekon da poemoj, kutime en tri versioj, originalo, traduko laŭvorta kaj poezia.

## En Esperanto aperis 
* *La abeloj kaj la nevidebla*, tradukis el la germana Detlef Karthaus; Enkonduko de Jan P. Sandel. – Novjorko: Mondial, 2023. – 369 p.

## Premioj 
* 2008: premio de la aŭstra Federacia Ministerio pri instruo, arto kaj kulturo por "speciale sukcesa literatura debuto"
* 2008: Ernst-Willner-premio ĉe la Ingeborg-Bachmann-konkurso
* 2010: literatura premio de Bremen
* 2011: premio de la Lepsika libro-foiro (kategorio: fikcio)
* 2010: Outstanding Artist Award pri literaturo
* 2013: literatura premio de la kultura rondo de la germana ekonomio
* 2015: Wilhelm-Raabe-Literaturo-Premio
* 2017: literatura premio de Stirio
* 2018: Thomas-Pluch-scenaro-premio – speciala premio de la Ĵurio por *Zauberer* (Magiisto)
* 2021: Premio Georg Büchner, la plej alta literatura distingo por germanlingvaj aŭtoroj. La gazetara komuniko mencias  ("..., en kiu temas pri la rezultoj de memeksperimento dum lernado de planlingvoj kiel Esperanto, Volapuko aŭ Blissymbolic")

## Filmo 
2018: *Zauberer (Magiisto)* (scenaro)

## Vidu ankaŭ 
* William Auld
* Interlingvistiko

## Referencoj 
## Eksteraj ligiloj 
* (en) *Verkoj de Clemens J. Setz*, *Open Library*, Internet Archive.
* (en) *Bibliografio de Clemens J. Setz*, *Internet Speculative Fiction Database*, Al von Ruff.
* (en) *Clemens J. Setz*, *Goodreads*.
* (en) *Clemens J. Setz*, *Internet Movie Database*, IMDb.com.
* (en) *Profilo de la aŭtoro *, *literaturfestival.com*.
* (de) *Sozusagen!: Clemens J. Setz über Kunstsprachen und Sprachkünstler *, apple podkasto
* (de) Laŭtlegado de Esperanto-poemoj (min. 45;10) dum la transdono de la Büchner-Preis, gravan germanan literaturan premion kiun li ricevis

Kategorio:Aŭstraj poetoj
Kategorio:Aŭstraj verkistoj
Kategorio:Aŭstraj tradukistoj
Kategorio:Germanlingvaj poetoj
Kategorio:Germanlingvaj verkistoj
Kategorio:Interlingvistiko
Kategorio:Esperanto
Kategorio:Volapuko